ועדת הכספים, כנסת 20, פרוטוקול מספר 125, 2015-10-27 16:50

משה גפני: אני מחדש את הישיבה.

משה גפני: אני מתנצל על האיחור.

משה גפני: אנחנו ממשיכים בסדר היום, פרק ה', מסים, סעיפים 13(4)(ב), 13(6), 13(10), 13(13), 14(ב) ו-(ג), 16(1) (סעיף 67ג לחוק מע"מ), 16(2), 17(ב), 18(1) (סעיף 21ב לחוק הבלו על דלק), 20(2), 22(1) (סעיף 5א2 לחוק מס קנייה) (חובת הגשת דוחות מקוונים לרשות המסים).

משה גפני: מי מציג את החוק?

<משה אשר: אני אציג.

משה גפני: משה אשר, מנהל רשות המסים.

<משה אשר: בשנה האחרונה עסקנו בין היתר בתכנית התייעלות מאוד מקיפה.

<משה אשר: גיבשנו חלקים נרחבים ממנה ובמקביל כבר התחלנו לממש אותה.

<משה אשר: אחד הפרקים של התכנית הוא התייעלות טכנולוגית או התייעלות באמצעות אמצעים טכנולוגיים.

<משה אשר: מה שאנחנו מביאים לכאן היום זה קביעת חובת דיווח לרשות המסים, חובה של דוחות שנתיים, דוחו במיסוי מקרקעין, דוחות במע"מ, כאשר כל חקיקת דיני המס, כל הדיווחים השוטפים, השנתיים, החודשיים והדו-חודשיים, ידווחו אלינו בצורה מקוונת אלקטרונית.

<משה אשר: כבר היום יש לא מעט דיווחים במערכי המס השונים שנעשים בצורה מקוונת ואלקטרונית.

<משה אשר: כך למשל במכס יש לנו דיווחים אלקטרוניים, הדוח המפורט במע"מ נעשה בדיווח אלקטרוני, במס הכנסה מדווחים בצורה אלקטרונית, אמנם לא מלאה אלא חלקית.

<משה אשר: אין ספק שמבחינתנו זאת עליית מדרגה.

<משה אשר: רשות ניירות ערך כבר עשתה את קפיצת המדרגה הזאת.

<משה אשר: מי שזוכר, בהיסטוריה אנשים היו מעבירים, החברות הציבוריות היו מעבירות את הניירות האלה כל רבעון לבורסה וזה הפסיק.

<משה אשר: היום בלחיצת כפתור אחד מעבירים את הדוח ולמעשה כל הציבור רואה אותו.

<משה אשר: מבחינת האזרח או המייצג, אין ספק שמי שיגיש דוחות מקוונים, ברגע שנראה שיש שם החזרי מס, המערכת תאתר שיש שם החזר מס, מיד אפשר להפנות לטיפול מהיר יותר ולשחרר את ההחזר.

<משה אשר: זה סוג של קיצור הליכים.

<משה אשר: מצד שני זה גם יאפשר לנו לעשות חיתוכים ובקרות טובות יותר ולבחור את התיקים הטובים ביותר לביקורת.

משה גפני: מי שלא יכול להגיש באופן מקוון?

<משה אשר: באופן עקרוני, מי שמגיש דוחות לרשות המסים, ברוב המקרים אלה יועצי מס ורואי חשבון וזאת אוכלוסייה שכן עובדת עם מחשבים.

<משה אשר: גם הביקורת היום נעשית באמצעות מערכות מחשב.

<משה אשר: יש גם תוכנות שמקדמות את הדברים האלה ומטפלות בזה.

<משה אשר: לכן אין כאן יותר מזה.

<משה אשר: גם עסקים בודדים שלא חייבים להגיש באמצעות רואה חשבון - - -

משה גפני: נסרדישי, קודמך בתפקיד, הוא שם עמדות אינטרנט.

<משה אשר: כן.

<משה אשר: יש לנו את העמדות האלה.

<משה אשר: הן לא כל כך בשימוש, אבל הן קיימות.

<משה אשר: כמובן שמי שירצה, אנחנו נוודא שיש בכל משרד, למי שבאמת רוצה וחייב, תהיה עמדה אפילו עם הדרכה על ידי סטודנט שידריך את האנשים.

משה גפני: זה ימשיך.

<משה אשר: כן.

<משה אשר: הדבר הזה ימשיך.

<משה אשר: כבר היום לדוגמה במיסוי מקרקעין פיתחנו אפליקציה אינטרנטית.

<משה אשר: עורכי הדין נמצאים עכשיו בשלב הפיילוט תוך כוונה שבשנה הבאה - - -

משה גפני: זה בסדר, אין לי התנגדות כזאת גדולה בעניין הזה.

משה גפני: יש לי התנגדות בכלל לממשלה, זאת אומרת לא, אבל למה זה חוק ההסדרים?

משה גפני: למה אתה לא מביא את זה רגיל?

<משה אשר: אנחנו רוצים בתחילת השנה הבאה להתחיל להפעיל את זה.

<משה אשר: זה חלק מההתארגנות לקראת השנה הבאה.

משה גפני: בסדר.

משה גפני: לא צריך את זה בחוק ההסדרים.

משה גפני: היית מביא לי את זה קודם והיינו מאשרים את זה.

משה גפני: יש לנו כמה השגות כאן.

<פורר עודד  -  ישראל ביתנו: יש גם שאלות.

משה גפני: כן.

משה גפני: גם שאלות.

משה גפני: זה מכניס עוד כסף?

<משה אשר: אין ספק.

<משה אשר: זה משפר שירות ומכניס כסף.

משה גפני: למה?

<משה אשר: ניסיתי להסביר.

<משה אשר: הדוחות האלה נמצאים מה שנקרא באוויר, במרחב המקוון, הדיגיטלי.

<משה אשר: אנחנו, באמצעות מערכות שחותכות נתונים ומקפיצות את החריגים, נוכל להגיע בצורה ממוקדת וטובה יותר לתיקי לקוחות.

משה גפני: עוד משהו?

משה גפני: אני רוצה לאפשר שאלות.

<משה אשר: בבקשה.

<פורר עודד  -  ישראל ביתנו: הכוונה היא שהדוחות האלה יוגשו גם עם כל המסמכים הנלווים וגם הם יצטרכו להיות סרוקים?

<משה אשר: כן.

<פורר עודד  -  ישראל ביתנו: זאת אומרת, אתם מוותרים על חובת ההגשה של המסמכים עצמם.

<משה אשר: נכון.

<פורר עודד  -  ישראל ביתנו: אני מגיש רק דוח סרוק.

<משה אשר: לא תצטרך לבוא פיזית למשרד ולהגיש.

<פורר עודד  -  ישראל ביתנו: כל הקבלות והחשבוניות.

<משה אשר: כל מה שתצטרך להגיש, במסגרת הדוח.

משה גפני: סליחה, מה שאלת?

<פורר עודד  -  ישראל ביתנו: החשש שלי הוא מזה שאני אצטרך להגיש פעמיים.

<פורר עודד  -  ישראל ביתנו: מצד אחד אני אצטרך להגיש את הדיווח המקוון, שזה בהחלט מבורך ברמה הטכנולוגית, וחוץ מזה אני גם צריך להגיש את הניירות, את הקבלות ואת החשבוניות.

<משה אשר: היום המצב המשפטי, הוא בדיוק כפי שמתואר כאן.

<משה אשר: מי שזוכר, הדוח המקוון כבר התחיל בעבר ויחידים צריכים להגיש, הם צריכים לשגר אותו באינטרנט ואחרי כן להדפיס אותו מחדש, לחתום עליו ולשלוח אותו מחדש.

משה גפני: מה הפתרון עכשיו?

<משה אשר: זאת תהיה רק פעם אחת באמצעות האינטרנט.

משה גפני: אבל הוא שואל לגבי הניירות.

<משה אשר: רק מקוון.

<משה אשר: כולל כל הצרופות.

<משה אשר: הצרופות ייסרקו ויועברו לנו באותו מהלך.

<משה אשר: הוא יוכל לשדר לנו את זה מהבית.

<פורר עודד  -  ישראל ביתנו: הוא לא צריך לשלוח לכם בנוסף.

<משה אשר: לא יצטרך לשלוח.

מיקי לוי: כמה זמן הוא שומר את זה אצלו במשרד?

<משה אשר: ברגע שזה אצלנו, זה אצלנו.

<משה אשר: כמה זמן הוא יצטרך לשמור אצלו?

<משה אשר: לא יודע.

<משה אשר: רואה החשבון שומר לעצמו כמה שנים.

מיקי לוי: שבע שנים לפי החוק, למיטב זיכרוני.

<משה אשר: ברגע שרואה החשבון ישדר את זה, מן הסתם זה גם נשמר אצלו.

<פורר עודד  -  ישראל ביתנו: אם שידרת את זה, סרקת את זה ולכן יש לך את הכול.

מיקי לוי: הוראות ניהול ספרים זה לא רק המסמכים אלא כל הקבלות והחשבוניות.

משה גפני: מי מקריא את החוק?

<ליאת גרבר: אני אקריא.

משה גפני: נעיר הערות תוך כדי הסעיפים.

משה גפני: הרי החוק לא יצא כמו שהוא נכנס.

<משה אשר: לא ציפינו.

<משה אשר: בוא נראה, אולי יש חריג, אולי יש קונצנזוס.

<ליאת גרבר: אני מקריאה את פסקה (4) בעמוד 1604.

<ליאת גרבר: (4) בסעיף 131 - אני מקריאה את סעיף קטן (ב).

<שגית אפיק: את בעצם בפקודה.

<שגית אפיק: בפקודת מס הכנסה.

<ליאת גרבר: נכון.

<ליאת גרבר: (ב) בסעיף קטן (ב2) - בפסקה (1) – אחרי "(2) או (8)" יבוא "או חבר בני אדם החייב בהגשת דוח לפי סעיף קטן (א)(5)".

<ליאת גרבר: במקום הסיפה החל במילים "כפי שיורה המנהל", יבוא "בהתאם להוראות המנהל שנקבעו לפי סעיף 131ד(ד) (להלן – דוח עצמאי מקוון) והוראות סעיף 131ד(ה) יחולו".

<שגית אפיק: תסבירי.

<שגית אפיק: קודם כל, מה זה סעיף 131ד.

<ליאת גרבר: סעיף 131ד קובע את חובת הגשת דוח שנתי.

<ליאת גרבר: סעיף קטן (ב)(2) בעצם עוסק בדוח המקוון, במי שחייב בהגשת דוח מקוון.

<ליאת גרבר: כיום מי שחייב בהגשת דוח מקוון, אלה עצמאים מעל סכום הכנסה מסוים, כפי שנקבע.

<שגית אפיק: מעל איזה סכום?

<ליאת גרבר: אני אבדוק בדיוק.

<ליאת גרבר: שמונים אלף שקלים ליחיד.

באסל גטאס: מה זה חבר בני אדם?

<משה אשר: חברה.

באסל גטאס: למה לא כותבים חברה או תאגיד?

<פורר עודד  -  ישראל ביתנו: יכולה להיות חברה, יכולה להיות אגודה שיתופית.

<משה אשר: זה מונח משפטי.

באסל גטאס: זה המושג המשפטי?

<משה אשר: כן.

<משה אשר: גם שותפות היא לא חברה.

<ליאת גרבר: היום ליחידים סכום ההכנסה הוא עד כ-82 אלף שקלים שנתי ולזוג כ-163 אלף שקלים פטורים מהגשת דוח מקוון וחייבים להגיש דוח רגיל.

<משה אשר: אלה ימשיכו להיות פטורים.

<משה אשר: את הקטנים לא הכנסנו אותם למהלך החצי מקוון.

משה גפני: מי זה הקטנים?

<ליאת גרבר: מי שמרוויח עד שמונים אלף שקלים.

<משה אשר: כל היתר כבר היום מגישים דוח מקוון.

<שגית אפיק: אם כן, זה ממשיך להיות כך.

<שגית אפיק: עליהם תחול החובה להגיש ידני?

<ליאת גרבר: כן.

<ליאת גרבר: רגיל.

<משה אשר: הם יוכלו להגיש אינטרנטית או ידני.

<משה אשר: הקטנים.

משה גפני: אין חובה.

<שגית אפיק: אין להם חובה להגיש דוח מקוון ולא יחולו עליהם הסנקציות באי הגשת דוח מקוון.

<משה אשר: כן.

<שגית אפיק: מה אתם משנים?

<ליאת גרבר: בסעיף קטן (א) אנחנו מוסיפים חבר בני אדם לחובת הגשת הדוח המקוון כי למעשה היום חבר בני אדם לא חייבים בהגשת דוח מקוון ודווקא עצמאים כן חייבים.

<שגית אפיק: למה היה השוני הזה?

<משה אשר: התחילו מעצמאים.

<משה אשר: דרך אגב, לגבי החברות, כבר היום בפרקטיקה יש יישומים של רואה חשבון והם מחוברים לשם.

<שגית אפיק: שמעדיפים להגיש מקוון.

<משה אשר: בחלק הראשון הם כבר משדרים אותו.

<משה אשר: נכון שזה לא כולל המסמכים אבל כבר משדרים אותו, יחידים, חברות וכל המיוצגים שלהם.

<משה אשר: אנחנו עכשיו עושים את הקפיצה המלאה.

<פורר עודד  -  ישראל ביתנו: איפה בא כאן לידי ביטוי מה ששאלתי אותך?

<פורר עודד  -  ישראל ביתנו: כשהיום עושים דיווח מקוון, לא עושים עם המסמכים הנלווים.

<פורר עודד  -  ישראל ביתנו: איפה זה בא לידי ביטוי?

<שגית אפיק: בהמשך יש התייחסות.

<ליאת גרבר: למעשה יש סעיף שכבר קיים היום של חובת דיווח מקוון על עצמאים.

<ליאת גרבר: אנחנו מוסיפים את החברות כבר היום.

<ליאת גרבר: זאת אומרת, זה משהו שיחול כבר מהיום כדי לעשות את הסימטריה הזאת בין עצמאים לחברות.

<ליאת גרבר: בנוסף אנחנו מוסיפים, כפי שמשה הסביר - - -

<שלומית ארליך: מה זה היום?

<שלומית ארליך: את מתכוונת לדוח שיש להגישה לגבי שנת המס 2015 ואילך.

<ליאת גרבר: כן.

<ליאת גרבר: נכון.

<ליאת גרבר: זאת אומרת, זה לא סעיף הסמכה אלא זה משהו שכבר יהיה באופן מידי.

<שגית אפיק: אם את אומרת מידי, זה 2016.

<שגית אפיק: כך אני מבינה.

באסל גטאס: עד תחילת 2017.

<שגית אפיק: זה הדוח על 2015, שיגישו אותו, מתי?

<ליאת גרבר: ב-2016.

<שגית אפיק: אבל זה הדוח של 2015 שיוגש ב-2016.

<ליאת גרבר: נכון.

<ליאת גרבר: בנוסף, כפי שמשה הסביר, אנחנו מוסיפים סעיף הסמכה שיאפשר לקבוע דוחות נוספים שתכף נקריא אותו אבל זה בעצם כדי ליצור התאמה בין הסעיף שכבר קיים היום לסעיף ההסמכה שיחול בעתיד.

<ליאת גרבר: אנחנו בעצם אומרים שההוראות שהמנהל יקבע לעניין האופן של שהגשה – זאת אומרת, ההוראות הטכניות – יחולו גם על הדוחות שהיום הם כבר מקוונים במידה וזה יהיה שונה.

<משה אשר: דרך ההוראות האלה נעשה שהכול יהיה בצורה מקוונת.

<שגית אפיק: אני אקדים ואשאל – אני אשאל את זה באריכות עת נקרא את הוראת ההסמכה – ואומר שאנחנו לא הצלחנו להבין למה אתם גם משאירים את הסעיף הזה ומתקנים אותו וגם אחר כך קובעים הוראת הסמכה להגשת באופן מקוון כללית, רחבה יותר, עמומה יותר.

<שגית אפיק: מה השוני?

<שגית אפיק: אני לא מבינה למה אתם צריכים שתי הוראות באותה פקודה, שני סעיפים אחד אחרי השני.

<שגית אפיק: לא הצלחתי להבין.

משה גפני: אפשר להוריד אחד.

<ליאת גרבר: היום הטכניקה בה זה נקבע היא שכל דוח מקוון נקבע בסעיף נפרד ולדוח השנתי, שהוא למעשה הדוח המרכזי, יש סעיף שהוא שלם.

<שלומית ארליך: כן, אבל הוראת ההסמכה מתייחסת לכלל הדוחות.

<ליאת גרבר: נכון.

<ליאת גרבר: הוראת ההסמכה מתייחסת לכלל הדוחות אבל יש כאן התאמה בין הסעיף הספציפי לבין הסעיף.

<שלומית ארליך: לא.

<שלומית ארליך: אין התאמה.

<שלומית ארליך: יש בעצם סעיף כללי שמתייחס לדוח שנתי ששולח אותנו לסעיף הכללי ויש סעיף כללי שנשאר לגבי כל הדוחות.

<שגית אפיק: מופיע פעמיים אותו הדבר.

באסל גטאס: יש הבחנה בין דוח מבוקר או מדובר על כולם, כל הדוחות מבוקרים?

<ליאת גרבר: לא.

באסל גטאס: יש דוח שנתי מבוקר אבל במשך השנה החברה משדרת דוחות גם לא מבוקרים.

<פורר עודד  -  ישראל ביתנו: גם הם יהיו מקוונים.

<פורר עודד  -  ישראל ביתנו: אתה מדבר על דוחות מע"מ ועל הדיווחים למס הכנסה.

משה גפני: ליאת, אנחנו מבקשים להוריד אחד מהחלקים האלה.

משה גפני: יכול להיות אחת משתיים: או שהכנתם את חוק ההסדרים מהר.

<ליאת גרבר: לא, דווקא עשינו התייעצות מאוד ארוכה.

משה גפני: או שעשיתם את זה מהר, ואת זה את שוללת מכל וכל ועשיתם את זה לאט, או שאתם עושים כאן משהו שאנחנו לא מודעים לו.

<ליאת גרבר: אני אסביר.

<ליאת גרבר: יש היום סעיף ספציפי והוא חל היום והוא ממשיך לחול.

<ליאת גרבר: זאת אומרת, מי שחייב היום בהגשת דוח מקוון וגם דוח של נייר, ימשיך להיות חייב בהגשת שני הדוחות הללו עד שייכנס סעיף ההסמכה החדש.

<ליאת גרבר: כך שאני לא יכולה לבטל את הסעיף הקיים כי אז החובה שקיימת כיום - - -

<שגית אפיק: מתי סעיף ההסמכה ייכנס לתוקף?

<ליאת גרבר: סעיף ההסמכה ייכנס לתוקף ברגע ששר האוצר יקבע איזה דוחות בדיוק יהיו דוחות מקוונים וזה לגבי דוחות נוספים.

<שגית אפיק: זאת התשובה.

<שגית אפיק: הוראת ההסמכה נועדה להרחיב מעבר למה שאנחנו עושים בחקיקה.

<שגית אפיק: זאת תשובה.

<ליאת גרבר: לגבי דוחות נוספים.

משה גפני: בסדר.

משה גפני: זה יהיה באישור ועדת הכספים.

משה גפני: שר האוצר לא יקבע לבד.

<שגית אפיק: לא, לא צריך.

משה גפני: לא צריך?

משה גפני: יתחיל לשעמם כי הכול הולך לניסן.

רחל עזריה: גפני, אתה בטוח שאין לנו עומס?

רחל עזריה: אני רואה מה מחכה לנו בשבועיים הקרובים ואני רואה שאנחנו יושבים כאן ביום שלישי.

משה גפני: בסדר.

משה גפני: סתם.

<שגית אפיק: אני מציעה שברגע שאחת ההוראות תיכנס לתוקף, השנייה תבוטל כי אין צורך בשני הדברים האלה, אם ההסמכה נועדה להרחיב.

<משה אשר: שגית, אני מציע שתשבו אחר כך עם המשפטנים.

<שלומית ארליך: צריך לדון בעיקרון.

משה גפני: תשימו סעיף אחד ותרחיבו.

משה גפני: לא שני סעיפים.

<ליאת גרבר: יש הסדר שהוא היום שלם.

משה גפני: אני לא יכול עכשיו לחכות.

משה גפני: אני רוצה לסיים את זה היום.

<שגית אפיק: זאת גם שאלה של מהות.

<שגית אפיק: אנחנו לא בטוחים שאנחנו רוצים לאפשר לכם את הדוחות הנוספים בתקנות של שר בלי הוועדה למשל או בתקנות בכלל.

<שגית אפיק: זאת שאלה מהותית.

<שגית אפיק: כשנגיע להסמכה, נדבר על זה.

<צבי פרידמן: נשיאות הארגונים העסקיים, הסקטור העסקי.

<צבי פרידמן: אדוני היושב ראש, שאלה.

<צבי פרידמן: האם אפשר לקבל קריטריונים מי יהיה פטור מהגשת הדוח המקוון?

<צבי פרידמן: הרי יש לנו הרבה אנשים יחידים שמגישים דוחות לבד, יועצי מס קטנים שלא מחוברים לאינטרנט.

<צבי פרידמן: האם אפשר לקבל בקצרה מה הקריטריונים שיפטרו גופים שלא יצטרכו להגיש דוח מקוון?

<משה אשר: מה שקיים היום.

<משה אשר: מי שהיום לא חייב.

<משה אשר: אתה מדבר על העסקים הקטנים?

<משה אשר: לא בחברות אלא בעצמאים.

<צבי פרידמן: כן.

<משה אשר: כבר היום לפי החוק יש קריטריונים של עסקים קטנים או מיקרו עסקים שהם לא חייבים להגיש דוח מקוון מלא.

<משה אשר: בכלל, לא מלא, לא חלקי ולא כלום.

<צבי פרידמן: אבל הרשימה מאוד מצומצמת.

<משה אשר: נכון.

<משה אשר: עם הרשימה הזאת אנחנו נשארים.

<צבי פרידמן: ברגע שאתה מרחיב את הדוח המקוון ומצרף לו כל מיני אסמכתאות וכולי, דורש סריקה, יש כאלה - - -

<משה אשר: כבר היום כשאתה שולח מייל, אתה מצרף קובץ.

<משה אשר: אלה דברים שהיום הם כבר בשגרת החיים שלנו.

<צבי פרידמן: אני חושב שיש מקום להרחיב את הרשימה.

<שגית אפיק: של הפטורים.

<שגית אפיק: של החריגים

<צבי פרידמן: כן.

<צבי פרידמן: ודאי.

<צבי פרידמן: יש הרבה נישומים שקשה להם.

<שגית אפיק: אתם סבורים שלא?

<משה אשר: לא.

<שגית אפיק: רק השמונים אלף שקלים.

<משה אשר: מי שהיום לא צריך להגיש מקוון, ימשיך לא להיות חייב להגיש מקוון.

<שגית אפיק: אבל אתם לא רוצים להרחיב.

<משה אשר: כל היתר נמצאים כבר היום בעולם המקוון.

<משה אשר: אנחנו רק אומרים שיצרפו את הצרופות.

<משה אשר: אין סיבה עכשיו ללכת אחורה.

<משה אשר: המהלך הגדול כבר נעשה.

משה גפני: הרי אותו אחד שלא רוצה להגיש מקוון, הוא לא מחובר לאינטרנט וכולי, מה הוא עושה?

משה גפני: הוא הולך לסניף של רשות המסים?

משה גפני: מה הוא עושה?

<צבי פרידמן: הוא הולך לפקיד השומה.

<שגית אפיק: אצל פקיד השומה יש עמדה ושם יושב מישהו שמדריך אותו והוא עושה את זה שם.

<משה אשר: נכון.

משה גפני: לא מהבית.

משה גפני: לא מהעסק.

<משה אשר: אם הוא חייב להגיש דוח מקוון, זה מה שהוא עושה.

<צבי פרידמן: זה כמעט ולא קורה.

משה גפני: משה אשר טוען שאין שם הרבה אנשים.

משה גפני: זה הסיכום.

משה גפני: הוא גם חזר על זה עכשיו.

<משה אשר: נכון.

משה גפני: אם יש תלונה בדבר הזה.

<צבי פרידמן: למה להטריד בן אדם ללכת לפקיד השומה ולחכות בתור?

<שגית אפיק: אבל איזה בן אדם?

<שגית אפיק: איזה חריג למשל היית מציע לוועדה?

<משה אשר: אבל צביקה, הוא כבר עושה את זה היום.

<צבי פרידמן: יחיד או חברה שיש לה הכנסה - - -

<משה אשר: הוא כבר עושה את זה היום.

<שגית אפיק: הכנסה של שמונים אלף שקלים היום, יש לה את האופציה.

<צבי פרידמן: הרשימה מצומצמת.

משה גפני: מר פרידמן, על איזה מקרה אתה מדבר?

<משה אשר: אנחנו כבר שם מדוחות 2010.

<צבי פרידמן: יש נישומים עם הכנסה שמעל שמונים אלף שקלים.

<צבי פרידמן: שמונים אלף שקלים זה סכום מאוד קטן היום.

<צבי פרידמן: יש פנסיונרים שלא מחוברים למחשב.

משה גפני: רגע אדוני, עם כל הכבוד, נזכרתי שנלחמתי להיות יושב ראש הוועדה.

משה גפני: יש איזו סיבה שאתה מתעלם ממני?

<צבי פרידמן: חס וחלילה.

משה גפני: אני שאלתי על איזה מקרה אתה מדבר כי אני ער לבעיות האלה.

משה גפני: אני הייתי ער להן ואמרתי את זה גם בתקופת נסרדישי.

משה גפני: אם אתה אומר שסתם בן אדם לא רוצה להגיש מקוון, בסדר, אז יש את הכללים שהיו גם קודם.

משה גפני: אם אתה מדבר על אחד שאין לו את המחשב הזה, אין לו את החיבור לאינטרנט, הוא לא יכול להגיש את זה מקוון והוא חייב להגיש מקוון, על פי החוק הוא חייב גם קודם.

משה גפני: הסיכום היה שהוא הולך לפקיד השומה, הוא הרי צריך ללכת לפקיד השומה כי ממילא הוא צריך להגיש את הדוח, הוא מגיע לפקיד השומה, יש שם עמדת מחשב, יש שם מי שמדריך אותו, הוא לא צריך להגיע לפקיד השומה אלא פשוט דרך עמדת האינטרנט מעביר את זה.

<צבי פרידמן: הוא צריך לשבת עם הפקיד.

משה גפני: לא.

<צבי פרידמן: איך הוא יקליד במחשב?

<צבי פרידמן: הוא לא יודע.

משה גפני: יש שם סטודנט שמדריך אותו.

משה גפני: משה, תענה על זה ברצינות כי זה חשוב לי מאוד הדבר הזה.

<משה אשר: אנחנו מעסיקים סטודנטים שידריכו את האנשים.

משה גפני: אל תעשה את זה בדרך אגב.

<משה אשר: זה לא בדרך אגב.

<משה אשר: זה אמיתי.

משה גפני: אני מבקש שיהיה רשום בפרוטוקול.

משה גפני: מי שלא חייב מקוון, לא חייב.

משה גפני: מי שהיה מחויב בעבר, אנחנו לא הולכים לשנות את זה עכשיו, אבל אנחנו הולכים לרענן את הנושא הזה.

משה גפני: אם יש מישהו שחייב להגיש מקוון אבל אין לו את האפשרות הזאת, הוא מגיע לפקיד השומה, הוא לא צריך להגיע לפקיד עצמו.

משה גפני: יש שם מי שידריך אותו בעמדה המקוונת והוא עושה את זה דרך העמדה ובזה הוא גמר את הדיווח שלו.

<משה אשר: כן.

משה גפני: זה מה שיהיה.

<משה אשר: זה מה שיהיה.

משה גפני: אם לא יהיה, הוא פטור ממס הכנסה לחמש שנים.

<צבי פרידמן: שיהיה רשום בפרוטוקול.

משה גפני: רשום בפרוטוקול.

<צבי פרידמן: שיהיה בן אדם שיעזור לו כי הוא לא יודע מה לעשות.

משה גפני: משה אשר אמר.

<משה אשר: יש סטודנט.

<משה אשר: נעמיד סטודנט שיעזור.

משה גפני: אני מבקש ממך, אם יתברר לך שמישהו עשה את זה - אפשר לעשות טסט - ולא היה לו את הסיוע, תגיד לי.

<משה אשר: גפני ייתן לו פטור.

משה גפני: פטור לחמש שנים ממס הכנסה.

<צבי פרידמן: מקובל.

<ליאת גרבר: בפסקה (2), אחרי "יחיד" יבוא "או חבר בני אדם".

<ליאת גרבר: למעשה סעיף 131(ב)(2) קובע שיחיד שלא הגיש דוח עצמאי מקוון, רואים אותו כמי שלא הגיש דוח ועכשיו הוספנו גם את החברה, חבר בני אדם.

<ליאת גרבר: התיקון פשוט עושה את ההתאמה.

<ליאת גרבר: בפסקה (4), במקום "סוגי יחידים" יבוא "סוגי חבר בני אדם" ואחרי "בהתאם לקריטריונים" יבוא "של אופי פעילותם או היקפה, וכן סוגי יחידים שיהיו פטורים כאמור בהתאם לקריטריונים".

משה גפני: באסל, חבר בני אדם זה בסדר?

משה גפני: שמעתי שקודם הערת משהו.

באסל גטאס: שאלתי ואמרה לי היועצת המשפטית.

באסל גטאס: הבנתי שזאת ההגדרה בכל התאגדות.

משה גפני: חבר בני אדם.

<שגית אפיק: כן.

באסל גטאס: זאת יכולה להיות אגודה שיתופית, יכולה להיות שותפות.

<ליאת גרבר: בפקודה יש הגדרה לחבר בני אדם.

משה גפני: כי בעניין הזה אני לא זז בלי באסל גטאס.

<שלומית ארליך: פסקה (2) אומרת שאם לא הגשת דוח מקוון, יראו אותך כמי שלא הגיש דוח.

<שלומית ארליך: בסעיף ההסמכה הגדול עליו אנחנו כל הזמן מדברים, סעיף 132ד, גם שם בעצם סעיף קטן (ו) אומר - - -

<ליאת גרבר: זה חל רק הדוח השנתי.

<שלומית ארליך: גם הדוח השנתי נכלל במסגרת 131ד.

<שלומית ארליך: נכון.

<ליאת גרבר: נכון.

<שלומית ארליך: אם כן, יש כאן כפילות.

<ליאת גרבר: סעיף ספציפי שכבר קיים והוא חי והוא ימשיך לחיות עד שייכנסו - - -

<שגית אפיק: אז אפשר לשים אותו בהוראת מעבר.

<ספי זינגר: אבל יוצא שאנחנו מתקנים.

<שגית אפיק: שמים אותו בהוראת מעבר.

<ליאת גרבר: הוא יחיה רק כהוראת מעבר בתקופה הזאת.

<ספי זינגר: אחרי שמכוח הסעיף החדש יהיו תקנות, נניח שהחוק הזה יבוא בתקנות, בעצם הסעיף הזה יתייתר.

<ספי זינגר: זאת בעצם הטענה שלך.

<שלומית ארליך: נכון.

<ספי זינגר: זה נכון.

<ספי זינגר: אפשר לתקן את החוק הזה, נקבע את התיקון כהוראת שעה ונקבע שיותקנו תקנות.

<שגית אפיק: לא.

<שגית אפיק: הטענה שלי היא אחרת.

<שגית אפיק: אם כבר יש לכם את זה בחוק, למה אתם צריכים תקנות?

<שגית אפיק: בואו נקבע בחוק את מה שאתם רוצים לקבוע בתקנות.

<ספי זינגר: אבל זה גם יהיה קצת בעייתי.

<ספי זינגר: כל ההסדר הכולל עובר לתקנות ויקבעו איזה טפסים ואיזה לא.

<ספי זינגר: עכשיו יהיה משהו אחד שהוא בחקיקה - - -

<פורר עודד  -  ישראל ביתנו: לפי מה שאתה אומר, שר האוצר יוכל לקבוע שיש טפסים מסוימים שצריך להגיש אותם לא באופן מקוון.

<ספי זינגר: זה הסעיף שמדבר על ההסמכה.

<פורר עודד  -  ישראל ביתנו: זה בדיוק מה ששאלתי קודם.

<שגית אפיק: נכון.

<פורר עודד  -  ישראל ביתנו: אין כאן שינוי ממה שקורה היום.

<פורר עודד  -  ישראל ביתנו: ההגשה המקוונת, צריך להיות מצוין שהיא סופית.

<פורר עודד  -  ישראל ביתנו: זאת אומרת, זה צריך להיות קבוע בחוק כי היום זה לא קבוע בחוק.

<ספי זינגר: זה הדוח.

<פורר עודד  -  ישראל ביתנו: אני אומר להגדיר שבזה הוא סיים את הגשתו ולא שהוא יצטרך להגיש גם מקוון וגם ידני.

<משה אשר: אנחנו חושבים שזה ברור.

<פורר עודד  -  ישראל ביתנו: עובדה שזה מה שקורה היום.

<פורר עודד  -  ישראל ביתנו: הניסוח של הפקודה הוא לא שונה היום.

<ליאת גרבר: היום כתוב בפקודה שיחיד שחייב בהגשת דוח, יגיש את הדוח באופן מקוון וכן פלט חתום לידיו של - - -

<שגית אפיק: נגיע לסעיף.

<ליאת גרבר: זה לא יהיה.

<שגית אפיק: את עוברת לסעיף הסמכה?

<ליאת גרבר: לא.

<ליאת גרבר: אנחנו עכשיו בפסקה (3).

<שגית אפיק: קראת את סעיף (3).

<ליאת גרבר: אני אסביר שמאחר שאנחנו מרחיבים כאן גם לחבר בני אדם, בסעיף שמסמיך את השר לקבוע סוגים של יחידים שיהיו פטורים מהגשת דוח מקוון, תהיה לו הסמכה גם לקבוע סוגי חבר בני אדם שיהיה להם פטור במידה והוא ימצא לנכון בהתאם לקריטריונים של אופי הפעילות והיקף פעילות.

<שגית אפיק: היום השר בחוק זה שר האוצר באישור ועדת הכספים.

<שגית אפיק: נכון?

<ליאת גרבר: כן.

<שגית אפיק: בהוראת ההסמכה שלכם אין את ועדת הכספים.

<שגית אפיק: נגיע לזה.

<ליאת גרבר: עכשיו אנחנו עוברים ל-131ד.

באסל גטאס: שאלה.

באסל גטאס: סעיף ההסמכה הוא סעיף בחוק.

<שגית אפיק: לא.

באסל גטאס: את יכולה להסביר לנו מה ההבדל?

<שגית אפיק: יש היום סעיף בחוק שהוא סעיף 131ב(2)(1) שאומר שיחיד שחייב בהגשת דוח, יגיש את הדוח לפי הוראות חוק זה באופן מקוון.

<שגית אפיק: זה קיים היום.

<שגית אפיק: כאן יש את אותם חריגים שנאמר לגביהם קודם, מי שיש לו מחזור הכנסות של שמונים אלף שקלים לא צריך להגיש באופן מקוון.

<שגית אפיק: עכשיו הם מתקנים את הסעיף הזה והם קובעים שגם חבר בני אדם יהיה חייב באופן מקוון.

<שגית אפיק: הסעיף הזה קובע ששר האוצר, באישור ועדת הכספים, רשאי לקבוע סוגים נוספים שיהיו חייבים.

<שגית אפיק: גם את זה הם מתקנים ומוסיפים שגם לכאן חבר בני אדם ייכנס ואפשר יהיה גם להרחיב את הפעילות ואת ההיקף שיהיה צריך לדווח עליו באופן מקוון.

<שגית אפיק: בנוסף לתיקון של החוק הקיים, הם קובעים סעיף שתכף ליאת תקריא אותו שהוא סעיף הסמכה נוסף ייכנס לחוק, סעיף חדש, שמדבר על הגשה באופן מקוון והסעיף הזה בעצם אומר ששר האוצר יהיה רשאי לקבוע בתקנות איזה דוחות, איזה מסמכים יוגשו באופן מקוון ועל מי זה יחול.

<שגית אפיק: לכן אנחנו כל הזמן שואלים אותם מה היחס בין שני הסעיפים האלה.

<שגית אפיק: אם יש להם כבר סעיף בחוק, למה צריך סעיף אחר.

באסל גטאס: למה צריך בכלל.

<שגית אפיק: עכשיו היא תקריא את הסעיף הזה וננסה להבין.

באסל גטאס: את הבנת את זה.

<שגית אפיק: לא.

<שגית אפיק: אני אמרתי שלא.

באסל גטאס: אז יש לנו בעיה.

<שלומית ארליך: אנחנו עכשיו עוברים לפסקה (5), לחלק השני שלה שמוסיף את סעיף 131ד, בעמוד 1606.

<ליאת גרבר: 131ד.

<ליאת גרבר: הגשה באופן מקוון בסעיף זה – "הגשה באופן מקוון" - הגשת דוח, מסמך, או טופס, באמצעות מסר אלקטרוני.

<ליאת גרבר: "חוק חתימה אלקטרונית" – חוק חתימה אלקטרונית, התשס"א-2001.

<ליאת גרבר: "מסר אלקטרוני" – כהגדרתו בחוק חתימה אלקטרונית.

משה גפני: אין חוק חתימה אלקטרונית היום?

<שגית אפיק: יש.

<ליאת גרבר: אנחנו רק מפנים אליו כי אנחנו משתמשים בשם שלו.

משה גפני: משהו לא מסתדר לי כאן.

משה גפני: אני לא משפטן.

משה גפני: אני מתבייש, אז אני לא אומר.

<ליאת גרבר: אתה יותר טוב מכולם כאן.

משה גפני: אני לא יותר טוב משום דבר.

משה גפני: אז בין כה וכה יש הגשה באופן מקוון, בין כה וכה יש חוק חתימה אלקטרונית, מסר אלקטרוני יש?

באסל גטאס: מוגדר בחוק?

<ליאת גרבר: כן.

<שלומית ארליך: תגידי מה זה אומר.

משה גפני: אנחנו רוצים להבין למה אי אפשר לעשות את זה שם ולמה צריך לעשות הכול מחדש.

משה גפני: יש את כל הדברים האלה.

משה גפני: בתורה נאמר כל המוסיף גורע.

משה גפני: לשם מה צריך את זה עכשיו שוב?

משה גפני: בספר החוקים של מדינת ישראל.

משה גפני: אם תגידו, אני אביא את זה, אבל זה לעשות צחוק.

משה גפני: יבוא איזה חבר כנסת, אין הרבה חברי כנסת כאלה שישימו לב מה אני מגיש, ישבו וידברו פוליטיקה במליאה, אבל אם יקום איזה חבר כנסת חרוץ ויגיד לי, גפני, בשביל מה אתה מביא את זה?

משה גפני: הרי כבר יש את זה.

<משה אשר: כזה אין.

משה גפני: אנחנו מבקשים לא לעשות את זה בשני סעיפים נפרדים.

משה גפני: מה שאתם רוצים להוסיף, בואו נוסיף את זה שם.

משה גפני: אנחנו לא מתנגדים אבל נוסיף את זה שם.

<שגית אפיק: ב-131ב(2).

משה גפני: בדיוק.

<ליאת גרבר: בטכניקת חקיקה אפשר להתגבר ואפשר לנסות למצוא פתרון יותר מוצלח.

<שגית אפיק: תסבירי.

<שגית אפיק: נבין מה אתם עושים ואולי דרך זה גם נבין למה אתם עושים את זה כך.

<ליאת גרבר: אני לא חושבת שזה במהות העניין.

<ליאת גרבר: זה עניין של טכניקה.

<שגית אפיק: מה זה מסר אלקטרוני?

<ליאת גרבר: אולי אני אקריא את הסעיף.

<ליאת גרבר: מסר אלקטרוני זה בעצם התוכן.

<ספי זינגר: מידע שנוצר במשלוח.

<ליאת גרבר: מסר אלקטרוני מחוק חתימה אלקטרונית זה מידע אשר נוצר, נשלח, נקלט ונשמר באמצעים אלקטרוניים או אופטיים כשהוא נראה, נקרא, נשמר ומאוחזר באמצעים כאמור.

<ליאת גרבר: זאת אומרת, זה בעצם התוכן של המסמך שמוגש.

<שגית אפיק: בסדר.

<שגית אפיק: תמשיכי לקרוא.

<שגית אפיק: שר האוצר רשאי לקבוע כי דוחות, מסמכים או טפסים אשר יש להגיש לפקיד השומה או למנהל לפי פקודה זו, כולם או חלקם, יוגשו באופן מקוון, כאמצעי דיווח יחיד או כאמצעי דיווח נוסף.

<שגית אפיק: זאת בעצם ההסמכה הכללית.

<שגית אפיק: הכוונה היא לכל הדוחות – רבעוני, שנתי, חצי שנתי.

<שגית אפיק: הכול.

<ליאת גרבר: נכון.

<שגית אפיק: גם סתם איזו חשבונית.

<בניה חסידים: אם אפשר הערה.

<בניה חסידים: אני מנשיאות הארגונים העסקיים.

<בניה חסידים: רצינו בנוגע להבהרה שניתנה כאן קודם לגבי הסיפה של סעיף קטן (ב).

<בניה חסידים: נאמר בו שהמסמכים או הטפסים יוגשו כולם או חלקם באופן מקוון כאמצעי דיווח יחיד או כאמצעי דיווח נוסף.

<שגית אפיק: הוסבר לנו כאן שזה יהיה יחיד.

<בניה חסידים: אנחנו היינו שמחים לראות את זה יחיד ואת הנקודה אחרי היחיד.

<שגית אפיק: גם אנחנו רוצים להבין.

<שגית אפיק: הבנו שזה לא יהיה בנוסף.

<גיא גולדמן: לא, בנוסף הכוונה היא חלופי.

<גיא גולדמן: אם מישהו באופן וולנטרי.

<שגית אפיק: ממש לא מובן מהסעיף.

<גיא גולדמן: זה אמצעי נוסף שעומד לרשות הנישום.

<גיא גולדמן: יש כמה אמצעים וזה אחד האמצעים.

<שגית אפיק: לא מובן מהסעיף זה אמצעי נוסף, רק אם הוא רוצה וולנטרית, בנוסף למקוון, להגיש את זה גם ידני.

<שגית אפיק: למה שהוא ירצה לעשות את זה גם וגם?

<בניה חסידים: נכון.

<בניה חסידים: למה שירצה גם וגם?

<ספי זינגר: זה כלי נוסף לבחירת הנישום.

<בניה חסידים: אמצעי חלופי.

<בניה חסידים: אפשר להשתמש במילה חלופי.

<שגית אפיק: למה צריך לקבוע את זה בתקנות?

<שגית אפיק: שוב אני שואלת.

<שגית אפיק: אתם אומרים שזה הולך לחול על הכול, בואו נכניס את זה ונאמר שהכוונה היא שזה יחול על כל הדוחות הקיימים וזה אמצעי שאתם מעוניינים בו.

<שגית אפיק: למה לא?

<גיא גולדמן: יכול שתיקבע דרך לחייב נישומים בדיווח חובה באופן מקוון לסוג מסוים של דוחות ויכול להיות שירצו להסדיר דרך כאמצעי חלופי, להעמיד לרשותם אפשרות.

<פורר עודד  -  ישראל ביתנו: אז תגיד חלופי.

<פורר עודד  -  ישראל ביתנו: זה לא נוסף.

<שגית אפיק: אנחנו לא יודעים מה אתם תכניסו כי לפני רגע אמרתם לנו שזה יחול על הכול.

<גיא גולדמן: אני מסכים ל-חלופי.

<בניה חסידים: אנחנו מקבלים את זה שצריך להגיש דוחות מקוונים.

<בניה חסידים: בסוף השוק ילך לשם.

<גיא גולדמן: יש התנגדות לרשום חלופי במקום נוסף?

<גיא גולדמן: אין בעיה.

<משה אשר: שגית, אם יירשם חלופי במקום נוסף, זה בסדר?

<שגית אפיק: לא.

<שגית אפיק: לפני רגע אמרתם לנו שזה מה שהולך להיות.

<שגית אפיק: הולך להיות אך ורק מקוון.

<שגית אפיק: אם הנישום רוצה להתנדב, בואו נכתוב שאם הנישום בוחר להגיש בנוסף ידני, זאת תהיה זכותו.

<שגית אפיק: אני שוב שואלת.

<שגית אפיק: אמרתם לנו שזה יחול על כל מסמך, טופס, דוח, אבל עכשיו גיא הסביר שבתקנות אולי תקבעו שזה יחול רק על חלק.

<שגית אפיק: אני רוצה להבין, אם לא הבנתי טוב את גיא.

<ספי זינגר: אני חושב שכן כדאי להוסיף את הנוסף.

<ספי זינגר: אם יהיה שלב שמישהו רוצה להגיש מקוון, שיגיש מקוון.

<ספי זינגר: אני מכיר את זה בפשיטת רגל כשזה קורה.

<ספי זינגר: מבחינת הציבור אתה בעצם מגביל את ההסמכה של השר להגיד לו שהוא חייב לבחור, או שרק מקוון או שרק ידני.

<שגית אפיק: אבל אתם אומרים שאתם רוצים שהכול יהיה מקוון.

<שגית אפיק: אם הוא לא יגיש מקוון, גם יהיו לו עיצומים כספיים וכולי.

<פורר עודד  -  ישראל ביתנו: אתם אומרים שאתם רוצים שהכול יהיה מקוון.

<משה אשר: יש עוד התנהלויות, לדוגמה טופס לסגירת תיק, לפתיחת תיק, בקשה להחזר מיוחדת.

<משה אשר: כאן רוצים לייצר גמישות.

<משה אשר: בסופו של דבר גם זה יהיה.

<משה אשר: אני אומר שוב שנתחיל מהדוחות השנתיים שזה הדבר הכבד ואחרי כן נכניס לאט לאט את כל המסמכים ונאפשר.

<שגית אפיק: בתקנות הראשונות שתביאו אלינו, מה יהיה כתוב?

<שגית אפיק: על איזה דוחות זה יחול?

<משה אשר: נתחיל מהדוחות השנתיים.

<שגית אפיק: זאת אומרת, בהתחלה זה לא יהיה על הכול.

<שגית אפיק: בהתחלה זה יהיה רק על הדוחות השנתיים.

<משה אשר: כן.

<שגית אפיק: על הצרופות שנשאלתם כאן?

<משה אשר: הכול.

<משה אשר: דוח שנתי זה כולל הכול, כולל הצרופות, כולל המסמכים.

<בניה חסידים: כשמגישים צרופות, יש הבדל לגבי מצב שהטופס הוא אלקטרוני, הופך להיות טופס אלקטרוני וישנם שדות מסוימים שצריך למלא אותם וגם כל הדוח עצמו מועבר בצורה אלקטרונית לבין אם יחיד צריך להגיש דוח ואת הנספחים שהוא צריך להגיש לדוח מסוים.

<בניה חסידים: למשל, יחיד שיש לו אחזקות בחבר בני אדם.

<משה אשר: גם זה טפסים אלקטרוניים.

<בניה חסידים: השאלה אם זה יהיה טופס ממולא או שתסרוק וזה כן הגיע טוב, לא הגיע קריא או כן הגיע קריא.

<משה אשר: ברוב המקרים אלה יהיו טפסים אלקטרוניים.

<משה אשר: בחלק מהמקרים זה יהיה צירוף.

<משה אשר: כלומר, דוח כספי יהיה צירוף.

<משה אשר: לאט לאט נמקם את מה שאפשר אבל בסוף הכול יהיה אלקטרוני.

משה גפני: משה, אתם רוצים את זה עכשיו על דוח שנתי?

משה גפני: אז נכתוב דוח שנתי.

<משה אשר: על כל דוח.

<משה אשר: אנחנו רוצים לאט לאט להכניס עוד דוחות ועוד דוחות.

<פורר עודד  -  ישראל ביתנו: אולי תכתבו כל הדוחות ותכתבו הוראות מעבר לשנתיים, שלוש.

<פורר עודד  -  ישראל ביתנו: תגידו תוך כמה זמן אתם תוכלו את כל הדוחות להפוך לאלקטרוניים.

<משה אשר: יש הרבה דברים.

<משה אשר: אנחנו מתחילים בדברים הגדולים ונוסיף לאט לאט.

<משה אשר: נפתח ונוסיף, נפתח ונוסיף.

<פורר עודד  -  ישראל ביתנו: בעיני זה יוצר אי ודאות מאוד גדולה.

<פורר עודד  -  ישראל ביתנו: הדברים הגדולים הם ברורים.

<פורר עודד  -  ישראל ביתנו: מי שסובל, אלה הם הקטנים.

<בניה חסידים: התשתית של הטפסים האלה מוכנה?

משה גפני: התשובה היא לא.

משה גפני: לא ערוכים.

<בניה חסידים: אנחנו יודעים מהפרקטיקה שמגיעות כל מיני שאלות מנישומים, מסמנכ"לי כספים.

משה גפני: עוד לא ערוכים.

<בניה חסידים: זה משהו שאולי באמצעות הוראות מעבר, אני מניח שזה יפחית לחץ ושאלות מהחוליות המרכזיות שמתקצרות דוחות במשרדי השומה.

<שגית אפיק: בואו נעשה הפוך.

<שגית אפיק: נקבע שהחובה היא – ונקבע את החובה בחוק – על כל הדוחות, מסמכים וטפסים ואתם רשאים להביא אלינו בתקנות חריגים.

<שגית אפיק: אז תביאו תקנות להוראת שעה שאתם לא רוצים עכשיו את המסמך איקס אלא אתם רוצים משהו אחר.

<שגית אפיק: כך יהיה מובן שזה רק דוח שנתי, אבל אנחנו בחוק ניתן את הכול כשאתם יכולים לקבוע את החריגים בתקנות.

משה גפני: אני לא אוהב את זה כך.

<בניה חסידים: זה פתח להרבה מאוד דברים בעייתיים.

משה גפני: אני רוצה הפוך.

משה גפני: אני רוצה שעכשיו מאשרים את מה שאפשר טכנית לעשות מבחינת הפרקטיקה של רשות המסים.

משה גפני: אם רוצים להרחיב את זה, בעוד שנה מתברר שיכולים להוסיף עוד מסמכים, שיביאו בתקנות לוועדה.

<ליאת גרבר: זה בדיוק מה שהצענו.

משה גפני: איפה הצעתם?

<ליאת גרבר: הצענו סעיף הסמכה שאומר.

משה גפני: לא.

<ליאת גרבר: זה בדיוק זה כי אחרת אני חייבת חקיקה.

משה גפני: הוא אומר שעכשיו ניכנס ל-131ב(2) ונאמר שהדוח השנתי יוגש באופן מקוון.

משה גפני: אם תרצו טפסים נוספים, תביאו תקנות באישור הוועדה כשלדעתי כבר עכשיו יש לכם את זה ב-131ב(2), אבל נכתוב את זה יותר ברור.

<ליאת גרבר: אין לנו הסמכה לטפסים אחרים.

<שגית אפיק: אנחנו נכתוב שאת יכולה גם טפסים אחרים להגיש באופן מקוון אבל תצטרכי להביא תקנות לוועדה הזאת.

<ליאת גרבר: איזה תקנות?

<שגית אפיק: על מה שאת רוצה להחיל.

<שגית אפיק: אתם כרגע אומרים שאתם לא ערוכים מעבר לדוח שנתי.

<ליאת גרבר: זה בעצם הסעיף שלנו באישור הוועדה.

<שגית אפיק: לדעתי אפשר לעשות את זה ב-131ב(2) ולא צריך את כל ההסמכה.

<שלומית ארליך: היום יש לך את זה רק לגבי דוחות שנתיים.

<שלומית ארליך: אומר היושב ראש, בואי תגידי לנו עכשיו מה את ערוכה לעשות חוץ מדוחות שנתיים.

<שלומית ארליך: יש לך עוד טפסים שאת יודעת שאת כבר ערוכה להם?

משה גפני: אם לא, אז תביאי את זה לוועדה כשאת מתארגנת נניח בעוד כמה חודשים.

משה גפני: את מתארגנת לכך שאפשר לעשות את זה גם על דוחות או על ניירות אחרים, תביאי את זה לוועדה.

<ליאת גרבר: אין בעיה.

<ליאת גרבר: אז נצטרך סעיף הסמכה.

משה גפני: הסמכה למה?

<ליאת גרבר: הסמכה לקבוע שדוחות אחרים הם מקוונים כי כרגע ההסמכה היחידה שיש לי היא - - -

<ספי זינגר: אולי נביא עכשיו את התקנות לגבי הדוחות.

<שגית אפיק: יש לכם כבר תקנות?

<ספי זינגר: לא, על הדוחות השנתיים.

<ספי זינגר: אז הכול יהיה בתקנות ואז נביא את התקנות במקום שחלק יהיה בחקיקה וחלק בתקנות.

<שגית אפיק: אם יש לכם כבר תקנות, הכי נכון זה להכניס אותן עכשיו בחקיקה.

<שגית אפיק: אם כבר יש לכם ואתם יודעים מה אתם הולכים לעשות, במקום הסמכה כללית שאנחנו לא יודעים מה יקרה.

<ליאת גרבר: יכול להיות שבעוד חודשיים נכניס עוד משהו.

<שגית אפיק: אז נוסיף.

משה גפני: בסדר.

משה גפני: אין בעיה.

משה גפני: ליאת, אין התנגדות בוועדה לעניין הזה.

משה גפני: אם אתם בעוד חודשיים ערוכים לעוד משהו, אתם מביאים את זה לוועדה והוועדה מאשרת.

<ליאת גרבר: בסדר.

<משה אשר: ליאת, תשבי אחר כך עם שגית על הנוסח.

משה גפני: בסדר.

משה גפני: אני מקבל את מה שאמר משה.

משה גפני: אנחנו מבזבזים על זה זמן.

משה גפני: אומר משה אשר, ואני מקבל את זה, שתשבי אתם, תנסחו את זה.

משה גפני: הרעיון ברור לגמרי.

משה גפני: אין כאן איזו התנגדות או משהו אבל צריך שהחקיקה תהיה נכונה.

משה גפני: למה שאתם ערוכים, זה עכשיו, למה שאתם לא ערוכים, אתם תבואו ותגידו מה התקדם.

באסל גטאס: שאלה מרכזית היא למה זה צריך להיות בחוק ההסדרים.

משה גפני: שאלה טובה מאוד.

משה גפני: אחת השאלות הטובות שנשאלה בכנסת בעשרים השנים האחרונות.

באסל גטאס: באמת, זה לא משהו ששייך לחוק ההסדרים.

<שגית אפיק: נכון.

משה גפני: שאלתי את זה.

<שגית אפיק: אגב, הלשכה המשפטית סברה שצריך לפצל את זה.

<שגית אפיק: זאת הייתה גם עמדתי.

<קריאה: כי זה נוח.

באסל גטאס: תשובה עניינית לחלוטין.

<שגית אפיק: בייחוד שהם רוצים לעשות את זה בתקנות שיגיעו בעתיד ולא עכשיו.

<ספי זינגר: זה חלק מתכנית כוללת.

משה גפני: אני לא הולך עכשיו לבזבז זמן ולפצל את זה עכשיו.

משה גפני: אנחנו הולכים לאשר את זה בעזרת השם עם עוד כמה שינויים קטנים שנעשה תכף.

<ליאת גרבר: על אף האמור בסעיף קטן (ב), רשאי שר האוצר לקבוע סוגי חייבים בדיווח שיהיו פטורים מחובת הגשה באופן מקוון.

<שגית אפיק: הם יהיו שונים מסוגי החייבים היום שפטורים?

<ליאת גרבר: לגבי הדוח השנתי, קודם כל התקנות כבר קיימות ואנחנו התחייבנו וזה ימשיך להיות.

<ליאת גרבר: ככל שיהיו דוחות נוספים ויחשבו שיש אוכלוסייה נוספת שצריכה - - -

<שגית אפיק: הכול יהיה בתקנות.

<ליאת גרבר: כן.

משה גפני: צריך שיהיה כתוב בנוסף לאלה שקיימים כבר היום.

משה גפני: לא שהוא יוכל להוריד.

<שגית אפיק: אתה רוצה באישור ועדת הכספים?

<משה אשר: הכול באישור ועדת הכספים.

<צבי פרידמן: עדיף שיהיה בוועדת הכספים.

משה גפני: בסדר.

משה גפני: פתאום יבוא שר אוצר בעתיד – לא היום, לא שר האוצר של היום – או שר אוצר בעבר ויגיד שגם אלה עם השמונים אלף צריכים להגיש דוח מקוון.

<ליאת גרבר: זה ממילא יצטרך להגיע לוועדה.

באסל גטאס: אבל אז הרב גפני לא יהיה.

משה גפני: צריך להיות מנוסח כך שזה רק על הנוספים.

משה גפני: בסדר.

משה גפני: הלאה.

<ליאת גרבר: המנהל רשאי לקבוע כללים לגבי הגשה באופן מקוון, בעניינים אלה: הליכי הזיהוי לצורך ההגשה.

<ליאת גרבר: אופן ההגשה.

<ליאת גרבר: הארכת מועד ההגשה.

<ליאת גרבר: הטפסים והמסרים האלקטרוניים שיש להשתמש בהם לצורך ההגשה.

<ליאת גרבר: למעשה כאן מדובר בכללים שהם יותר טכניים והם מדברים על אופן ההגשה, איך זה נעשה וכולי.

<שלומית ארליך: בואי נעבור דבר-דבר.

<שלומית ארליך: הליכי הזיהוי, למה הכוונה?

<ליאת גרבר: הליכי זיהוי, זה פשוט לוודא שמי שמגיש את הטופס זה אכן האדם שהוא הנישום ולא מישהו אחר.

<שלומית ארליך: אופן ההגשה?

<ליאת גרבר: אופן ההגשה, באמצעות למשל אתר האינטרנט, באמצעות מערכת מייצגים.

<שלומית ארליך: הטפסים והמסרים האלקטרוניים שיש להשתמש בהם לצורך הגשה?

<ליאת גרבר: שוב, באיזה טופס.

משה גפני: אני פניתי אליך אדוני מנהל רשות המסים.

משה גפני: העיצומים על מי שלא מגיש מקוון.

משה גפני: זה די הרבה כסף.

<משה אשר: אנחנו נוריד אותם.

<שגית אפיק: יש לכם הסכמה שתורידו אותם לחצי.

<שגית אפיק: מה קורה עם זה?

<שגית אפיק: היושב ראש שולח לך כל הזמן מכתבים.

משה גפני: אגב, יש לי בקשה.

<משה אשר: אתה מתפרץ לדלת פתוחה.

<משה אשר: ברשותכם, אנחנו נסיים את הדבר הזה ונביא גם את הבשורה הזאת.

<שגית אפיק: בכמה אתם רוצים להפחית?

<משה אשר: דיברנו על 600 שקלים.

<משה אשר: מ-1,700 ומ-1,100 ל-600 שקלים.

<שגית אפיק: זה יהיה גם על הדוחות המקוונים?

משה גפני: מ-1,100 ל-600 שקלים, זה לא חמישים אחוזים.

<משה אשר: כן, אבל יש גם 1,800.

משה גפני: תורידו את זה לפחות בחצי.

משה גפני: זה נראה לא פרופורציונאלי.

משה גפני: אני פניתי אליך כמה פעמים.

<משה אשר: מי שזוכר, בשעתו, לפני שנתיים בערך באנו עם הסכום הזה והוועדה לא הספיקה לדון בזה ואיכשהו התגלגלנו.

משה גפני: מתי?

<משה אשר: בחוק ההסדרים.

רחל עזריה: זה פשוט חצי אבל יש הצמדה לשכר ממוצע.

משה גפני: אז תעבירו את זה לניסן.

<שגית אפיק: קשרתם את זה במשהו אחר.

משה גפני: צריך להביא את זה לכאן לאישור?

<שגית אפיק: אלה עיצומים שיחולו גם על הדוחות המקוונים.

<שגית אפיק: זאת חקיקה, בוודאי.

<שגית אפיק: אפשר לתקן את החקיקה.

<שגית אפיק: אם יש הסכמה להוריד הכול ל-500, אז אפשר.

משה גפני: בוא נוריד את זה.

<משה אשר: בשעתו כבר דיברנו על זה.

<משה אשר: זה היה לפני כן.

<משה אשר: לצערנו זה לא עבר.

משה גפני: השתנתה הקדנציה.

משה גפני: ליושב ראש הקודם יש מעלות גדולות וחסרונות קטנים.

משה גפני: לי יש מעלות קטנות וחסרונות גדולים.

משה גפני: דבר אחד אני יכול לעשות מהר.

משה גפני: אם אתה מסכים, אנחנו כאן בחוק נוסיף את הפחתת העיצומים.

משה גפני: תגיד כמה – נכתוב.

משה גפני: אתה לא חייב על הרגע.

<משה אשר: אני מבין.

משה גפני: בפעם הקודמת רצית והעניין לא התאפשר.

משה גפני: זה היה לאט לאט, היה כאן שעון חול.

משה גפני: אני מוכן לעשות את זה מיד.

משה גפני: נמלא אחר רצונך.

<משה אשר: נסיים את הדברים שיש לנו על סדר היום ונוריד.

<שגית אפיק: יש לכם עמדה בעניין הזה?

<שגית אפיק: הייתם מאוד פעילים בעניין העיצומים.

משה גפני: בקדנציה הקודמת הוא הביא הפחתה בחמישים אחוזים.

<משה אשר: לא בחמישים אחוזים.

<משה אשר: ב-600 שקלים.

משה גפני: מה שאתה מסכים, אני לא מתווכח אתך.

משה גפני: מה שהסכמת, נוסיף כאן.

משה גפני: תגיד מה וזהו.

<משה אשר: היושב ראש, נגמור את סדר היום ונשים את זה.

<משה אשר: נוסיף את זה כפי שאתה מציע.

משה גפני: תהיי במתח.

משה גפני: הוא הולך להגיד לך סכומים ותוסיפי את זה בחוק.

<ליאת גרבר: על אף האמור בסעיף 2(א) לחוק חתימה אלקטרונית, יראו דוח, מסמך או טופס, אשר הוגשו באופן מקוון בהתאם לכללים שקבע המנהל לפי סעיף זה, כאילו נחתמו.

<ליאת גרבר: למעשה חוק חתימה אלקטרונית היום קובע שכל דוח שצריך לחתום עליו, בעצם חייב להיות מוגש באמצעות חתימה מאושרת.

<ליאת גרבר: היום זה משהו שמאוד מאוד קשה לעשות אותו.

<ליאת גרבר: למעשה אנחנו מציעים שהדוחות הללו שיוגשו באופן שקבע המנהל, יראו אותם כאילו הם נחתמו על אף האמור בחוק חתימה אלקטרונית.

<שלומית ארליך: אתם כאן בעצם קצת מתגברים על ההוראה.

<משה אשר: אנחנו מקלים על הבירוקרטיה שקיימת בתוך חוק חתימה אלקטרונית מאושרת.

<שלומית ארליך: אבל המשמעות היא שאתם גם לא תזכו ליהנות ממה שחוק חתימה אלקטרונית - - -

<משה אשר: מבחינתנו זה ייחשב כמוגש.

<ספי זינגר: היא צודקת.

<ספי זינגר: זה לא ייהנה בעיקר מסעיף 6 של חוק חתימה אלקטרונית וזה בעצם מעין ניהול סיכונים שרשות המסים לוקחת על עצמה.

<משה אשר: אבל מבחינתנו זה ייחשב כמוגש.

<ליאת גרבר: דוח, מסמך או טופס אשר הייתה חובה להגישם באופן מקוון ולא הוגשו בדרך זו, יראו אותם כאילו לא הוגשו".

<שלומית ארליך: זה סעיף שדיברנו עליו שקיים גם היום בדוח השנתי.

<שלומית ארליך: אנחנו עוברים לפסקה (6) בעמוד 1607.

<ליאת גרבר: (6) בסעיף 132(ב) בפסקה (1א), אחרי "יחיד" יבוא "או חבר בני אדם".

<ליאת גרבר: זה סעיף שבעצם מאפשר הארכה של הגשת הדוח השנתי, במקום 30 באפריל, ב-31 במאי לגבי יחיד שהיום חייב בהגשת דוח מקוון.

<ליאת גרבר: אנחנו בעצם עושים את אותה התאמה לגבי חבר בני אדם שעכשיו מחילים עליו את החובה להגיש את הדוח המקוון.

<שלומית ארליך: הוא יגיש ב-31 במאי במקום ב-30 באפריל.

<ליאת גרבר: כן.

<משה אשר: אני רוצה לומר שבדרך כלל יש לרואה חשבון וליועצי מס הסדרי אורכות והם למעשה פורסים את ההגשה שהיא מעבר למועדים הקבועים בחוק.

<שלומית ארליך: אבל זה לא יהיה לפני ה-31 במאי.

<שלומית ארליך: אנחנו עוברים לפסקה (10) בעמוד 1608.

<ליאת גרבר: (10) בסעיף 166(ב), המלים "כפי שיורה המנהל" – יימחקו, ובמקום הסיפה החל במלים "בצירוף הצהרה" יבוא "בהתאם להוראות המנהל שנקבעו לפי סעיף 131ד(ד) (להלן – דוח מעביד מקוון ודוח מנכה מקוון, לפי העניין) והוראות סעיף 131ד(ה) ו-(ו) יחולו".

<ליאת גרבר: גם סעיף 166(ב) עוסק בדוח שמוגש היום באופן מקוון, זה דוח מעביד מקוון ודוח מנכה מקוון, ואת האופן שבו הם יוגשו, שוב, אנחנו מתאימים לסעיף ההסמכה החדש.

<ליאת גרבר: כשייקבעו הכללים החדשים של איך מגישים את הדוחות המקוונים, הם יחולו על כל הדוחות המקוונים שקיימים כבר היום כדי שתהיה התאמה בין כל הדוחות.

<שלומית ארליך: פסקה (13).

<שלומית ארליך: הסעיפים עליהם דילגנו, הם נושאים אחרים.

<שגית אפיק: זאת שומה חלקית שעוד מעט יהיה דיון על כך אבל זה נושא אחר.

<ליאת גרבר: (13) בסעיף 195ב(א)(1), במקום "יחיד" יבוא "מי".

<ליאת גרבר: סעיף 159ב הוא סעיף שמחיל את העיצום הכספי על אי הגשת דוח מקוון.

<ליאת גרבר: כיום הוא מוחל רק על יחידים ובעצם בזה שאנחנו מוסיפים את החברות, אנחנו מחילים עליהם את העיצום הכספי בגין אי הגשת דוח מקוון.

<שלומית ארליך: אתם רוצים להתייחס עכשיו לעיצומים הכספיים והסכומים שלהם?

<משה אשר: כן.

<שגית אפיק: תגידו מה הסכום.

<ליאת גרבר: יש לנו כאן כמה תיקונים.

<שלומית ארליך: תגידו אותם.

<שגית אפיק: יש לכם תיקונים נוספים שאתם רוצים לעשות בעיצומים הכספיים?

<ליאת גרבר: היום יש שני סעיפי קנס, קנס ועיצום כספי.

<ליאת גרבר: יש קנס בסעיף 188 שחל על דוחות רגילים ויש עיצום בסעיף 195ב שחל על דוחות מקוונים.

<ליאת גרבר: אנחנו רוצים לעשות התאמה בין הסעיפים.

<שגית אפיק: למה היה גם קנס וגם עיצום כספי?

<ליאת גרבר: הקנס היום הוא 380 שקלים.

<ליאת גרבר: זה קנס על אי הגשת דוח רגיל, לא מקוון.

<שגית אפיק: אתם רוצים להעלות אותו?

<משה אשר: זה יעלה ל-600 והאחרים ירדו ל-600.

<משה אשר: אנחנו מיישרים את הקו.

<שגית אפיק: המסכנים שלא יכולים להגיש דוח מקוון.

<משה אשר: לא.

<משה אשר: אנחנו אומרים שמי שלא מגיש דוח שנתי, לא חשוב מאיזה סכום, בין אם זה ידני ובין אם זה מקוון, צריך להיות באותה קטגוריה.

<משה אשר: נכון שבעבר לדוח המקוון היה קנס מאוד גדול בסביבות 1,700 שקלים לחודש, ואנחנו מורידים אותו ל-600 שקלים, אבל מיישרים את הקו כי מבחינתנו הגשת דוח היא הגשת דוח.

מיקי לוי: סיכמנו את העניין הזה כי הם באו בטענות קשות, משה, לגבי העיצומים הכספיים.

<משה אשר: נכון.

<משה אשר: אז אנחנו מיישרים את הקו.

משה גפני: אתם רוצים לחכות למחר?

משה גפני: גם מחר אתם כאן.

<משה אשר: לא.

משה גפני: בסדר, אבל אני לא מסכים להעלות עיצומים מ-300 ל-600.

<ליאת גרבר: אלה לא עיצומים.

<ליאת גרבר: זה קנס אחר שהוא על דוח אחר.

<משה אשר: אני אסביר.

משה גפני: אני רוצה להיות איש טוב.

משה גפני: למה אתם הופכים אותי לאיש רע?

משה גפני: אני רציתי להוריד את הקנסות ובסוף אני יוצא עם העלאת הקנסות?

משה גפני: אנשים מסכנים, היום אין להם הרבה כסף.

<משה אשר: אתה רוצה להעלות את הקנסות מחר?

<משה אשר: אם מיישרים את הקו, מיישרים את הקו.

משה גפני: מה זה מיישרים את הקו?

משה גפני: קודם היה 300 שקלים.

<פורר עודד  -  ישראל ביתנו: הקו הזה לא ניתן לנו כתורה מסיני.

מיקי לוי: בכמה אתה מוריד את העיצומים?

<משה אשר: מ-1,700 שקלים לחודש או מ-1,150 שקלים.

<משה אשר: תלוי איזה סוג של דוח.

<משה אשר: מורידים את זה ל-600.

<פורר עודד  -  ישראל ביתנו: אפשר ליישר את הקו על ה-300.

<שגית אפיק: את ה-380 שקלים הם רוצים להעלות ל-600.

<שגית אפיק: הם יכולים להטיל את זה יום אחרי יום.

משה גפני: משה, אני לא רוצה שאנשים לא יגישו דוחות.

משה גפני: לפי מיטב שיפוטי, אני גם חשבתי את זה קודם וגם כתבתי לך את זה, אני חושב שבסכומים כאלה, זה לא פרופורציונלי וצריך להוריד את זה.

משה גפני: כדי ליישר קו, אנחנו גם נעלה את מי שעד היום היה 300 או 380, נעלה אותו ל-600?

משה גפני: אני לא מסכים לזה.

משה גפני: מי שהיה יותר, נוריד.

מיקי לוי: אולי נעשה מדורג?

מיקי לוי: בפעם השנייה.

<משה אשר: לא, זה מסובך.

משה גפני: אל תעלו.

משה גפני: תורידו.

משה גפני: זה לא פרופורציונלי.

<בניה חסידים: גם דינו של מי שיש לו הכנסה חייבת של מאה אלף שקלים בשנה, לא יכול להיות כדינו של עסק שמגלגל מיליוני שקלים.

<משה אשר: יכול להיות שהעסק של המיליונים מפסיד.

<משה אשר: לא משנה.

<משה אשר: מבחינתנו זה אותו הדבר.

<ליאת גרבר: ההפחתה היא מאוד משמעותית.

משה גפני: מה זה משמעותית?

משה גפני: הוא צריך לשלם.

מיקי לוי: אלה שיש להם מחזור של מיליון, אני רוצה לדחוף להם.

<משה אשר: תיווצר כאן אפליה.

משה גפני: אתה לא יכול להעלות.

מיקי לוי: 380 שקלים לא מהווים שוט.

מיקי לוי: אני בדעת רשות המסים בעניין הזה, של 600 שקלים.

<בניה חסידים: העסקים הגדולים מיוצגים על ידי משרדים מסודרים והם מגישים דוחות בזמן ואתם אין בעיות.

<בניה חסידים: הבעיה היא יותר עם הקטנים.

<זאב פורת: מדובר על אותו מחדל בדיוק, כלומר, על אותו מעשה.

מיקי לוי: אותה עבירה.

<זאב פורת: הפער הוא בתווך.

<זאב פורת: תווך מיקומי.

<זאב פורת: יש עיצום כספי והגשה ידנית, זה קנס.

<זאב פורת: הרי על אותו מחדל בדיוק, על פיגור בהגשה של חודש של דוח, מה זה משנה כרגע הפיגור של החודש אם הוא היה בהגשת הדוח הידני?

<זאב פורת: הפער בכסף הוא רק פונקציה של האמצעי דרכו דיווחת.

משה גפני: זאב, שכנעת אותי.

משה גפני: כולם יהיו 500.

<זאב פורת: אני זה שהמלצתי להוריד מ-1,700 ל-600.

משה גפני: בסדר, ואני מוריד עוד מאה.

משה גפני: 500.

משה גפני: 500 פעם ראשונה.

<משה אשר: 600.

באסל גטאס: זה על חודש איחור.

<משה אשר: כל חודש איחור.

<משה אשר: כן.

<משה אשר: אנחנו אומרים 600.

משה גפני: ואני אומר 500.

<משה אשר: אתה אומר 500.

משה גפני: אתם אף פעם לא שומעים בקולי.

משה גפני: לפחות עכשיו כן.

מיקי לוי: עזבו, על הרצידביסטים ממילא הוא יטיל כל חודש.

<משה אשר: בסדר.

<משה אשר: אם אפשר לשמח יהודי.

משה גפני: בסדר.

משה גפני: 500 שקלים.

<משה אשר: עכשיו באמת הבאת בשורה.

<משה אשר: אפילו יותר טוב מחוק ההסדרים הקודם.

<פורר עודד  -  ישראל ביתנו: צריך לזכור שהדוחות המקוונים לחלק מהעסקים הקטנים יעלו יותר כסף.

<פורר עודד  -  ישראל ביתנו: גם את זה צריך לזכור.

באסל גטאס: רואה החשבון יגבה מהם יותר?

<פורר עודד  -  ישראל ביתנו: רואה החשבון צריך לסרוק את הקבלות ואת החשבוניות של האינסטלטור.

באסל גטאס: הוא אומר שלא צריך להגיש את החשבוניות.

מיקי לוי: את החשבוניות אתה לא סורק.

מיקי לוי: אתה סורק את הסכום הכללי.

משה גפני: אני מבקש להביא את הנוסח אלינו.

משה גפני: מחר נשלים את ההקראה.

משה גפני: לא נשאר לנו הרבה.

<ליאת גרבר: רצינו לעשות את התיקון הנוסף בעניין הריבית, למחוק שם תוספת פיגורים ולהתאים את הריבית לפקודה במקום ריבית לפי חוק פסיקת ריבית והצמדה.

<ליאת גרבר: אני מציעה שנביא גם את זה.

משה גפני: בסדר.

<שגית אפיק: מה המטרה של זה?

משה גפני: זאת הגדלה או הקטנה?

<זאב פורת: זה למעשה הקטנה, אם אתה שואל.

<זאב פורת: יש שתי מערכות.

<זאב פורת: בעיקרון הרציונל הוא לא הקטנה או הגדלה אלא ששם עובד על מערכת של ריבית והצמדה אחת ואלה לא שתי מערכות שונות.

משה גפני: בסדר.

משה גפני: תביאו את זה מחר.

משה גפני: ליאת, תביאו את זה מחר.

משה גפני: נמשיך מחר את ההקראה ונסיים אותה.

משה גפני: את הרוב כבר הקראנו.

<צבי פרידמן: אם אנחנו עוסקים בנושא ריביות, היום הריבית למס הכנסה היא הצמדה פלוס ארבעה אחוזים.

<משה אשר: זה דיון אחר.

<משה אשר: אל תיקח אותנו לשם.

<צבי פרידמן: זה אולי הדיון הכי חשוב בחוק ההסדרים.

<משה אשר: יכול להיות.

מיקי לוי: כשהוא מקבל החזרים, זאת תכנית החיסכון הכי טובה וזה בסדר.

<צבי פרידמן: גם זה לא בסדר.

<צבי פרידמן: מתי יוגש התיקון לחוק של ארבעה אחוזים ריבית עם הצמדה?

<צבי פרידמן: זאת ריבית מטורפת.

משה גפני: אני לא ממשיך את הדיון הזה.

משה גפני: אנחנו עוברים לסעיף הבא אבל לפני כן אני רוצה להגיד.

משה גפני: ליאת, אני מבקש שתביאי נוסח.

משה גפני: אני לא מתחייב לקבל את כל מה שאתם מנסחים.

משה גפני: אני לא יודע בריבית.

משה גפני: תביאי את זה ונראה אם אפשר.

<שגית אפיק: זה עבר בוועדת שרים לחקיקה?

<שגית אפיק: סתם, מעניין אותי לדעת.

משה גפני: אני רואה שאת מתעניינת בממשלה.

<שגית אפיק: ב-2013-2014 זה היה בוועדת שרים לענייני חקיקה.

מיקי לוי: ועדת שרים לחקיקה לא מתעסקת עם ריבית.

מיקי לוי: יושבים שם רואי חשבון?

<שגית אפיק: לא, זה היה במסגרת הצעת חוק ההסדרים ב-2013-2014.

<שגית אפיק: לא סתם שאלתי את השאלה הזאת.

<שגית אפיק: כשהממשלה רוצה להביא הצעת חוק, היא צריכה לעבור ועדת שרים לענייני חקיקה.

<שגית אפיק: כל עניין עובר שם.

<שגית אפיק: הם מבקשים עכשיו תיקון שלא היה בפני ועדת שרים לחקיקה בקדנציה הזאת.

מיקי לוי: הקדנציה הקודמת לא הייתה פשוטה.

מיקי לוי: האמיני לי.

משה גפני: אנחנו עוברים לסעיף הבא.

<שגית אפיק: תביאי לי את הנוסח, נעבור עליו ונחזור לזה מחר.

<שגית אפיק: אם נראה שאנחנו יכולים עד מחר להכין את זה וללמוד את זה, נדון בזה מחר.

<שגית אפיק: הם רוצים לקבוע חובת דיווח מקוון גם לעניין מיסוי מקרקעין.

<שגית אפיק: אני לא יודעת לעבוד כך כשבאמצע הישיבה זה נולד.

<פורר עודד  -  ישראל ביתנו: רוצים להבין מתי תהיה התחולה של הגשה של מקוון במיסוי מקרקעין.

<ליאת גרבר: היום יש סעיף הסמכה במיסוי מקרקעין שהוא שונה מסעיף ההסמכה שניסחנו ואנחנו חושבים שנכון שיהיה סעיף זהה בכל החוקים.

משה גפני: אני לא מתחייב על שום דבר.

משה גפני: תביאי נוסח, נעבור עליו.

משה גפני: אם זה יהיה פשוט, יהיה פשוט, ואם זה לא יהיה פשוט, זה יהיה בחוק ההסדרים הבא או שתביאו את זה בעוד שבועיים-שלושה, אחרי שייגמר התקציב, תביאו חוק ונדון עליו בכובד ראש, או שנעביר לניסן.

משה גפני: תודה רבה.